NARIADENIE KOMISIE (ES) č. 794/2005
z 26. mája 2005,
ktorým sa mení a dopĺňa nariadenie (ES) č. 1973/2004 ustanovujúce podrobné pravidlá uplatňovania nariadenia Rady (ES) č. 1782/2003 o schémach podpory stanovených v hlavách IV a IVa tohto nariadenia a využití pozemkov vyňatých z produkcie na výrobu surovín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá pre režimy priamej podpory v rámci Spoločnej poľnohospodárskej politiky a ktorým sa zavádzajú určité režimy podpory pre poľnohospodárov, a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), najmä na jeho článok 145 písm. c) a článok 155,
keďže:
(1)
Článok 10 nariadenia Komisie (ES) č. 1973/2004 (2) ustanovuje prechodné opatrenia na zostavenie zoznamu vybraných odrôd, ktoré sú oprávnené na osobitnú prémiu za kvalitu pre tvrdú pšenicu na rok 2005. Skúsenosti ukázali, že je v niektorých členských štátoch vhodné uplatniť aj v roku 2006 prechodné opatrenia ustanovené v odseku 2 uvedeného článku.
(2)
Článok 15 ods. 1 druhý pododsek nariadenia (ES) č. 1973/2004 ustanovuje, odchylne od prvého pododseku uvedeného odseku, že členské štáty môžu povoliť v sade orechov prítomnosť stromov iných ako orechov, pod podmienkou, že ich počet nepresiahne 10 % minimálneho počtu orechov na hektár stanoveného v odseku 3 uvedeného článku. Uplatňovanie tohto ustanovenia sa vysvetľovalo rôznym spôsobom. Preto je potrebné objasniť dosah tohto ustanovenia s tým, že sa zoberie do úvahy osobitosť sadov orechov v členských štátoch a upresní sa, že limit 10 % sa uplatňuje buď na minimálne množstvo orechov na hektár, alebo na množstvo orechov, ktoré boli skutočne vysadené v danom sade.
(3)
Nariadenie (ES) č. 1973/2004 by sa preto malo zodpovedajúcim spôsobom zmeniť a doplniť.
(4)
Keďže sa nariadenie (ES) č. 1973/2004 uplatňuje od 1. januára 2005, mala by sa príslušná zmena a doplnenie uplatňovať od tohto dátumu.
(5)
Opatrenia uvedené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Nariadenie (ES) č. 1973/2004 sa mení a dopĺňa takto:
1.
V článku 10 sa pridáva tento odsek:
„4. Členské štáty sa môžu rozhodnúť zostaviť zoznam vybraných odrôd, ktoré sú oprávnené na osobitnú prémiu za kvalitu pre tvrdú pšenicu na rok 2006 v súlade s postupom uvedeným v odseku 2, najneskôr do 1. októbra 2005 pre zimné odrody a najneskôr do 31. decembra 2005 pre jarné odrody.“
2.
V článku 15 ods. 1 sa nahrádza druhý pododsek takto:
„Odchylne od prvého pododseku a bez toho, aby bol dotknutý odsek 4, členské štáty môžu povoliť prítomnosť stromov v sade, iných ako orechov, pod podmienkou, že ich počet nepresiahne 10 % minimálneho počtu stromov stanoveného v odseku 3 alebo počtu orechov skutočne vysadených na hektár sadu, podľa výberu členského štátu. Navyše, členské štáty môžu povoliť prítomnosť stromov gaštanu, ak je počet stromov stanovený v odseku 3 zachovaný oprávnenými stromami orechov.“
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Článok 1 bod 2 sa uplatňuje od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. mája 2005